18 പന്തില് 54 റണ്സുമായി തകര്ത്തടിച്ച് മാലിക് മികച്ച സ്കോറുമായി പാകിസ്ഥാന് സ്കോട്ലന്ഡിന് ലക്ഷ്യം 190 റണ്സ് ഷാര്ജ: വെറ്ററന് താരം ഷൊയ്ബ് മാലിക് കൊടുങ്കാറ്റായപ്പോള് സ്കോട്ലന്ഡിനെതിരെ മികച്ച സ്കോര് പടുത്തുയര്ത്തി പാകിസ്ഥാന്. ടി20 ലോകകപ്പില് ഗ്രൂപ്പ് രണ്ടിലെ തങ്ങളുടെ അവസാന മത്സരത്തില് സ്കോട്ലന്ഡിനെതിരേ 190 റണ്സ് വിജയ ലക്ഷ്യമുയര്ത്തി പാക് പട. ടോസ് നേടി ആദ്യം ബാറ്റ് ചെയ്ത പാകിസ്ഥാന് അര്ധ സെഞ്ച്വറി നേടിയ ക്യാപ്റ്റന് ബാബര് അസമിന്റെയും ഷൊയ്ബ് മാലിക്കിന്റെയും മികവില് നാല് വിക്കറ്റ് നഷ്ടത്തില് 189 റണ്സെടുത്തു. ഈ ലോകകപ്പിലെ മികച്ച പ്രകടനം തുടര്ന്ന ബാബര് 47 പന്തില് നിന്ന് മൂന്ന് സിക്സും അഞ്ച് ഫോറുമടക്കം 66 റണ്സെടുത്തു. ഡെത്ത് ഓവറുകളില് തകര്ത്തടിച്ച ഷൊയ്ബ് മാലിക്കാണ് പാകിസ്ഥാന് സ്കോര് 189ല് എത്തിച്ചത്. വെറും 18 പന്തുകള് നേരിട്ട മാലിക്ക് ആറ് സിക്സും ഒരു ഫോറുമടക്കം 54 റണ്സോടെ പുറത്താകാതെ നിന്നു. 19 പന്തില് നിന്ന് ഒരു സിക്സും നാലു ഫോറുമടക്കം 31 റണ്സെടുത്ത മുഹമ്മദ് ഹഫീസും പാക് ടീമിനായി തിളങ്ങി. മുഹമ്മദ് റിസ്വാന് 15, ഫഖര് സമാന് 8 എന്നിവരാണ് പുറത്തായ മറ്റ് താരങ്ങള്. മൂന്നാം വിക്കറ്റില് ബാബര് ഹഫീസ് സഖ്യം പാകിസ്ഥാനായി 53 റണ്സിന്റെ കൂട്ടുകെട്ടുണ്ടാക്കി. സ്കോട്ലന്ഡിനായി ക്രിസ് ഗ്രീവ്സ് രണ്ട് വിക്കറ്റുകള് വീഴ്ത്തി. ഹംസ താഹിര്, സഫിയാന് ഷരീഫ് എന്നിവര് ഓരോ വിക്കറ്റുകളും സ്വന്തമാക്കി.